Tulajdonosi ellenőrzés az irodában:

Szeptember 16-án megtörtént a Zuglói Zrt. tulajdonosi ellenőrzése az irodában. A kiérkező munkatárs mindent rendben talált. Elkérte a közüzemi számlákat is, és külön megjegyezte, hogy sajnos ezeket máshol órákig keresik, így pozitív csalódás volt, hogy mi 2-3 perc alatt előteremtettük.

Rehab pályázat kiírása:

Megjelent a bértám pályázat kiírása. A pályázatot október 31-ig kell beadni, így az elkövetkezendő hetekben ezen is fogunk dolgozni nagy erőkkel.

Beérkezett segédeszköz és tanulmányi pályázatok:

Lezárult a segédeszköz és a tanulmányi pályázat. Sajnos a tavalyi évvel ellentétben idén nem sikerült folyamatosan digitalizálni a beérkező kérelmeket, a feldolgozás csak október 8-án fejeződött be, erre a területre a jövőben jobban kell koncentrálnunk. A döntések előkészítése táblázatos formában megküldésre került az elnökség részére. Nagyon szépen köszönöm Huszár Vanda és Kozma Imre áldozatos munkáját, amivel a digitalizáció lemaradását az elmúlt három napban pótolták.

Kihelyezett ügyfélszolgálat a Vakok Állami Intézetének telephelyein:

Október 1-én a Hermina út 21 és a Hungária Krt. 146-148 szám alatti tagintézményben, míg október 3-án a tatai tagintézményben tartott egyesületünk kihelyezett ügyfélfogadást. A két nap alatt közel 15 pályázat és 100 tagsági jogviszonnyal kapcsolatos ügyintézés történt meg.

Fejlemény a Kátai Németh Vilmos elleni perben:

A Dr. Kátai Németh Vilmos felperes által az egyesület ellen indított peres eljárás másodfokon van, augusztus végén nyújtottuk be a fellebbezésünket, amelyet végzéssel közöltek a felperessel, akit a bíróság felhívott a fellebbezési ellenkérelem benyújtására. A másodfokú bíróság tárgyaláson kívül fog határozni, várhatóan még az idei évben.

Változásbejegyzési eljárás hiánypótlása:

Megindítottuk a változásbejegyzési eljárást az új tisztségviselők megválasztásával összefüggésben. Új felület van a változásbejegyzési eljárásokra, már nem a régi ÁNYK-s felületen kell intézni. Alapvetően csak az elnök lesz megjelenítve a civil szervezetek nyilvános nyilvántartásában, így nem volt egyértelmű, hogy az elnökségi és felügyelőbizottsági tagok tisztségelfogadó nyilatkozatát be kell-e csatolni. Figyelemmel a hiánypótlási felhívásra, most már nyugodt szívvel kijelenthetjük, hogy be kell csatolni. Ezt a héten pótolni fogjuk.

Városi Civil Alap pályázat:

Beadásra került egyesületünk városi civil alap pályázata, ahol elsősorban működési és kommunikációs célokra kértünk támogatást.

József városi pályázat:

Beadásra került a József Városi Önkormányzat civil alap pályázata is. Köszönet Török-Zselensky Eszternek az előkészítésért. Pályázatunk több alkalmas idősek otthonában végzett beszélgetéses programsorozatot tűzött ki célul, illetve összeállítanánk a pályázati forrásból 6 segédeszközöket tartalmazó csomagot, amelyekből 5 darabot a szociális intézményeknek adományoznánk, egyet pedig megtartanánk szemléletformálási célokra.

FOF2025 pályázat:

Beadásra került egyesületünk FOF2025 pályázata is az E kategóriában, (szemléletformálás). A pályázat címe „Láss Tovább (Digitális Szemléletformáló Program), célunk pedig szemléletformáló és prevenciós videós és podcastos tartalmak készítése egy marketing ügynökség bevonásával. A pályázatból a marketing ügynökség 12 hónapos díját fedeznénk.

K&H Egészséges Társadalomért Alapítvány támogatása:

Egyesületünk Turista Szakosztálya pályázatot adott be az október 4-5-én megvalósuló kirándulás támogatására, és 300000 Ft támogatást nyertek. A támogatási szerződést már megkötöttük, és meg is érkezett számlánkra a támogatás.

Roche Magyarország támogatása:

A Roche Magyarország 2000000 Ft-al támogatja egyesületünk kiadványötletét, amellyel a frissen látássérült személyeket szeretnénk hasznos információkhoz juttatni, és amely füzetnek a munkálatai már folyamatban vannak.

Az egyesület bankfiókjának költözése:

Egyesületünk számlavezető bankfiókja a Nagy Lajos Király útjáról elköltözik a Csömöri útra 2025. október 14-én, így a jövőben az ügyintézések érdekében a Csömöri úti fiókot kell felkeresnünk.

Együttműködés az Erste Bankkal:

Egyesületünk együttműködésbe kezdett az Erste Bankkal, melynek célja egy interjúsorozat elkészítése, ami a bank jövőbeni fejlesztési irányát határozza meg. Az interjúsorozat jelenleg előkészítés alatt van.

SZJA 1%:

Ahogy korábbi levelemben jeleztem, egyesületünk 2025-ben összesen 1 132 782 Ft felajánlást kapott, amelyet már át is utaltak számlánkra.

Zuglói Civil alap 2025:

Megérkezett a várva várt döntés, és valóban 250000 Ft támogatást kaptunk az egri kirándulásra. A szerződéskötés előkészítés alatt van.